དུས་རབས་བཅུ་དྲུག་པའི་ནང་དཔའ་བོ་གཙུག་ལག་ཕྲེང་བས་མཛད་པའིཆོས་འབྱུང་མཁས་པའི་དགའ་སྟོནལས།ཀརྨ་པ་སྐུ་ཕྲེང་བདུན་པ་ཆོས་གྲགས་རྒྱ་མཚོའི་རྣམ་ཐར་གྱི་སྐབས།སྨད་ཆའི་ལྡེབ་༡༠༦༡་ན།ཀརྨ་པ་ན་རིམ་གཉིས་ཀྱི་སློབ་མ་འགུ་ཐོམ་ཆོས་གྲགས་ཀྱིས་དར་རྩེ་མདོར་སྤྱན་དྲངས་ནས་བྱོན་ཚེ།སློབ་དཔོན་བསོད་རྩེ་སོགས་སྐྱ་སེར་མང་པོས་མདོ་སྨད་ཀྱི་གཞི་བདག་ཐམས་ཅད་ཀྱིས་བསུ་བར་དངོས་སུ་མཐོང་།དངོས་སུའང་ནམ་མཁའ་ལ་རོལ་མོའི་སྒྲ་གྲགས།གངས་ཆུ་འགྲམ་དུ་སྒར་ཕེབས།མི་ཆེན་གྲགས་པ་རྒྱལ་མཚན་སོགས་དར་རྩེ་མདོ་པ་དང་འགུ་ཐོམ་གྱི་ལྷ་སྡེ་མི་སྡེ་ཐམས་ཅད་ཀྱིས་མཆོད་སྤྲིན་མཐའ་ཡས་པས་མཆོད།དེར་སློབ་དཔོན་བསོད་རྩེས་དྲུང་བསྟན་པའི་བདག་པོར་མཐོང་།ཡང་བླ་མའི་རྣལ་འབྱོར་བསྒོམས་པས་སྤྱི་བོར་འོད་སྔོན་པོ་བྱོན་ཏེ་རྡོ་རྗེ་འཆང་དུ་གྱུར་པ་མཐོང་།རྒྱལ་རོང་པ་བླ་མ་ཚུལ་ཁྲིམས་ཀྱིས་ཐོག་མར་རྡོ་རྗེ་རྣལ་འབྱོར་མའི་སྐུ་རི་ཙམ་པ་དང་།གསེར་གྱི་རྡོ་རྗེ་འབའ་ཞིག་གི་ཁྲི་ལ་ཐུབ་པ་ཆེན་པོར་བཞུགས་པ་མཐོང་།དེར་སླེབས་ནས་ཟླ་བ་གསུམ་སོང་བ་ཕྱིན་གཞན་གྱིས་ཕུད་མཆོད་བྱས་པ་ཡན།ཁར་མངོན་སུམ་དུ་སིབ་སིབ་ཡོང་གི་འདུག་གསུང་པ་ལྟ་བུ་སྣང།གངས་ཆུ་འགྲམ་དུ་ཆོས་གསུངས་པ་ལྕགས་ཟབ་པས་མི་ཆེན་གྱིས་ཐོས་ཤིང་སྤྱན་རས་གཟིགས་ནམ་མཁའ་གང་བ་ཞིག་ཏུ་མཐོང་།གྲོང་གི་ཕྱི་རོལ་རྒྱང་རོང་ནས་ཕྱག་ནས་གནང་བ་མི་ཆེན་གྱི་ཁང་པར་ཕྱིན་ཞིང་རྟེན་གཙོའི་ཐུགས་ཀར་ཟུག།རིལ་བུ་ཁང་དུ་ཡང་མང་དུ་ཕྱིན།ལ་མོ་རྩེའི་བདེ་ཆེན་སྟེང་དུའང་རྟེན་ལ་ཕྱག་ནས་ཟུག་པ་མང་ཞིང་ཕྱི་ནས་འཐོར་བ་གཟིགས་ཁང་དུ་ཕྱིན།ཞེས་གསུངས་པས།དར་མདོའི་གངས་ཆུའི་འགྲམ་དུ་ཕྱོགས་འདུས་ཀྱི་སྐྱ་སེར་རྣམས་ལ་ཟླ་བ་མང་པོར་ཆོས་འཁོར་བསྐོར།ཕྱུག་མོ་དགོན་པའི་མཁན་པོ་བསོད་རྩེ་དང་།རྒྱལ་རོང་བླ་མ་ཚུལ་ཁྲིམས་སོགས་སློབ་ཆེན་དག་ལ་མཐོང་སྣང་ཁྱད་པར་ཅན་བྱུང་བ་དང་།ལ་མོ་རྩེའི་བདེ་ཆེན་སྟེང་དུའང་རྟེན་ལ་ཕྱག་ནས་ཟུག་པ་བཅས་བསྟན་ཏོ།།ལྕགས་ལའི་རྒྱལ་ས་དར་རྩེ་མདོར་ཕེབས་པའི་དུས་ནི།ཀརྨ་པ་དགུང་ལོ་བཅུ་དྲུག་ས་གླང་སྤྱི་ལོ༡༤༦༩་ལོར་ཡིན་ནོ།།